Odločba Komisije

z dne 7. junija 2000

o načelnem priznavanju popolnosti dokumentacije, predložene v podroben pregled zaradi možne vključitve EXP60707B (acetamiprid) v Prilogo I k Direktivi 91/414/EGS o dajanju fitofarmacevtskih sredstev v promet

(notificirano pod dokumentarno številko K(2000) 1562)

(2000/390/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 1999/80/ES [2], in zlasti člena 6(3) Direktive,

ob upoštevanju naslednjega:

(1) Direktiva 91/414/EGS (v nadaljevanju "Direktiva") je predvidela razvoj seznama aktivnih snovi Skupnosti, registriranih za vključitev v fitofarmacevtska sredstva.

(2) Dne 22. oktobra 1999 je Nisso Chemical Europe GmbH predložil grškim organom dokumentacijo o aktivni snovi EXP60707B (acetamiprid).

(3) Navedeni organi so Komisijo obvestili o izsledkih prvega pregleda dokumentacije za zagotovitev, da slednja vsebuje vse informacije, določene v Prilogi II in, za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi. Prijavitelj je naknadno predložil dokumentacijo Komisiji in drugim državam članicam v skladu s členom 6(2).

(4) Dokumentacija o EXP60707B (acetamiprid) se je 22. februarja 2000 predložila Stalnemu odboru za zdravstveno varstvo rastlin.

(5) Člen 6(3) Direktive zahteva uradno potrditev na ravni Skupnosti, da vsaka dokumentacija izpolnjuje zahteve po informacijah, določene v Prilogi II in, za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi.

(6) Taka potrditev je potrebna, da se omogoči podroben pregled dokumentacije in da se državam članicam omogoči odobritev začasnih registracij za fitofarmacevtska sredstva, ki vsebujejo zadevno aktivno snov, ob upoštevanju pogojev iz člena 8(1) Direktive ter zlasti pogoja v zvezi s podrobno oceno aktivne snovi in fitofarmacevtskih sredstev ob upoštevanju zahtev, ki jih je določila Direktiva.

(7) Taka odločba ne posega v to, da se od prijavitelja lahko zahtevajo dodatni podatki ali informacije za pojasnitev nekaterih točk v dokumentaciji. Zahteva države članice poročevalke za predložitev dodatnih podatkov, potrebnih za razjasnitev dokumentacije, ne vpliva na rok za predložitev poročila iz uvodne izjave 9.

(8) Države članice in Komisija se strinjajo, da bo Grčija izvedla podroben pregled dokumentacije o EXP60707B (acetamiprid).

(9) Grčija bo čim prej ali najpozneje v roku enega leta od datuma objave te odločbe sporočila Komisiji ugotovitve pregledov, skupaj s kakršnimi koli priporočili za vključitev oziroma nevključitev ter s tem povezanimi pogoji.

(10) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Naslednja dokumentacija načelno izpolnjuje zahteve po podatkih in informacijah iz Priloge II in, za vsaj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi, upoštevaje namene uporabe:

dokumentacija, ki jo je Nisso Chemical Europe Gmbh predložil Komisiji in državam članicam zaradi vključitve EXP60707B (acetamiprid) kot aktivne snovi v Prilogo I k Direktivi 91/414/EGS in je bila 22. februarja 2000 predložena Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 7. junija 2000

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 210, 10.8.1999, str. 13.

--------------------------------------------------